મુઠ્ઠીભર અંગ્રેજોએ વિશાળ ભારત દેશ પર રાજ કર્યું. બ્રિટિશ સામ્રાજ્ય સામે આંખ ઊંચી કરનાર ભારતવાસીઓને સૌથી વધુ યાતનાઓ આપવા આંદામાનની પોર્ટ બ્લેરની જેલમાં મોકલી આપતા હતા. અહીં પોતાને સભ્ય કહેવડાવનાર બ્રિટિશ સામ્રાજ્યવાદીઓએ મધ્યકાલીન જમાનાની શૈલીથી ભારતીય સ્વાતંત્ર્ય સેનાનીઓ પર શરમજનક અત્યાચાર કર્યા હતા. આ જેલમાં જે રાજકીય કેદીઓને મોકલવામાં આવતા તેમને તે સજા કાળાપાણીની કહેવામાં આવતી હતી. બ્રિટિશરોએ આવું ભારતમાં જ કર્યું હતું તેવું નહોતું. એક જમાનામાં બ્રિટિશ સામ્રાજ્ય બીજા અનેક દેશોમાં ફેલાયેલું હતું. બીજા યુરોપીય દેશોના ગુનેગારોને તે ઓસ્ટ્રેલિયા મોકલી દેતું હતું. જેને ઓસ્ટ્રેલિયા મોકલવામાં આવે તેને કાળાપાણીની સજા કહેવામાં આવતી હતી.